Opinjoni tal-Kumitat Ewropew tar-Reġjuni — L-integrazzjoni tal-isport fl-aġenda tal-UE wara l-2020

(2018/C 461/06)

Relatur: Roberto PELLA (IT/PPE) Sindku ta’ Valdengo, BI

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

Kummenti ġenerali

1. għandu l-intenzjoni li janalizza, peress li huma inseparabbli, id-dimensjonijiet umani u ekonomiċi u l-ambitu tal-inklużjoni soċjali tal-isport għall-Unjoni Ewropea u l-awtoritajiet lokali u reġjonali. L-isport bħala kontinwazzjoni tal-attività motorja u l-attività fiżika, huwa fil-fatt marbut ma’ firxa wiesgħa ta’ politiki, prodotti u servizzi li jaqsmu u jinteraġixxu ma’ katini tal-valur differenti.

2. jinnota li, skont l-iżjed stimi reċenti, l-isport jirrappreżenta settur ekonomiku ta’ importanza fundamentali għall-UE, peress li jikkonsisti f’sehem fl-ekonomiji nazzjonali komparabbli mal-agrikoltura, il-forestrija u s-sajd magħqudin flimkien ( 1 ) , u huwa mistenni li fil-ġejjieni tiżdied ir-rilevanza tiegħu. Barra minn hekk, is-settur tal-isport jammonta għal 2 % tal-prodott domestiku globali tal-UE, ekwivalenti għal 7,3 miljun impjieg madwar il-kontinent u 3,5 % tal-impjieg totali fl-UE. Fir-rigward tas-settur tat-turiżmu, kull sena jiġu ppjanati bejn 12 u 15-il miljun vjaġġ internazzjonali bil-għan ta’ parteċipazzjoni f’avvenimenti sportivi jew li tiġi pprattikata attività. Waħda mill-partikolaritajiet tas-settur tal-isport hija għalhekk ir-rabta b’saħħitha li għandu ma’ setturi oħrajn ta’ produzzjoni: it-turiżmu aċċessibbli jew it-turiżmu sportiv, it-teknoloġija, is-saħħa, l-ambjent u t-trasport, l-integrazzjoni, il-kostruzzjoni u l-infrastruttura), li għalihom jikkontribwixxi l-ħolqien ta’ valur miżjud, b’mod dirett u indirett ( 2 )

3. jinnota fl-istess ħin, madankollu, li studju li sar mill-SpEA (SportsEconAustria) ( 3 ) għall-Parlament Ewropew enfasizza kif il-kejl tal-impatt tal-isport u l-kamp ta’ applikazzjoni tiegħu mil-lat ta’ influwenza u orjentament tal-politika pubblika huma sottovalutati, speċjalment attivitajiet bħall-volontarjat (il-biċċa l-kbira tal-attivitajiet sportivi jsiru fi strutturi li ma jagħmlux profitt), l-effetti sekondarji tal-proċessi tal-integrazzjoni u tal-inklużjoni soċjali jew saħansitra l-ispejjeż tan-nuqqas ta’ attività fiżika, li jammontaw għal EUR 80 biljun fis-sena fit-28 pajjiż tal-UE ( 4 ) , flimkien mal-impatt fuq medda medja ta’ żmien fuq il-baġits tas-saħħa reġjonali tal-mard ikkawżat minn nuqqas ta’ eżerċizzju jew eżerċizzju mhux biżżejjed;

4. jenfasizza li, minkejja r-rikonoxximent dejjem jikber tal-attività fiżika bħala politika ewlenija, id-distakk qawwi fl-għarfien għadu jeżisti fil-livell lokali f’dak li għandu x’jaqsam mal-benefiċċji usa’ tal-attività fiżika, kif turi r-riċerka li 66 % ta’ dawk li jfasslu l-politika fil-livell lokali mhumiex konxji tal-livelli tal-obeżità fil-komunitajiet tagħhom, u 84 % tal-livelli ta’ piż żejjed ( 5 )

5. jenfasizza li l-isport ma jirrappreżentax settur marġinali, iżda huwa objettiv prijoritarju ta’ investiment għall-UE, peress li, flimkien mal-attivitajiet sportivi kompetittivi, id-definizzjoni tal-isport illum tkopri għalkollox ukoll l-oqsma ta’ attività motorja u attività fiżika, li huma ta’ siwi mhux biss għaż-żieda tal-attività sportiva stess iżda wkoll għall-promozzjoni tas-saħħa u l-adozzjoni ta’ stili ta’ ħajja tajbin għas-saħħa. L-approċċ għall-kwistjoni għandu jkollu l-għan li joffri aċċess aktar ekwu – fi kliem ieħor ibbilanċjat, ġust u ekwivalenti – għal dixxiplini differenti, kif ukoll li jiġi evitat il-bidu ta’ mard kroniku (b’mod partikolari mard li ma jitteħidx bħall-obeżità, id-dijabete tat-Tip 2, il-mard kardjovaskulari, il-mard mentali, eċċ.);

6. jenfasizza r-rwol importanti tal-isport bħala fattur ta’ tisħiħ tas-saħħa u tal-benessri, kif rikkonoxxut b’mod partikolari fit-tielet programm tal-UE dwar is-Saħħa u l-monitoraġġ HEPA (Health-Enhancing Physical Activity), l-Aġenda tad-WHO 2014-2019 u l-bażi tad-data Ewropea NOPA (Nutrition, Obesity and Physical Activity) tad-WHO;

7. barra minn hekk, ifakkar li l-Aġenda 2030 għall-Iżvilupp Sostenibbli tqis l-isport bħala aspett importanti li jippermetti t-twettiq ta’ żvilupp sostenibbli u tirrikonoxxi r-rwol tagħha biex titjieb is-saħħa u l-edukazzjoni, kif ukoll il-kontribut tagħha għall-paċi, il-promozzjoni tat-tolleranza, ir-rispett u l-inklużjoni soċjali, u t-tisħiħ tal-pożizzjoni tan-nisa u ż-żgħażagħ ( 6 )

8. isemmi wħud mir-riżultati li ħarġu mill-pubblikazzjoni tal-Ewrobarometru dwar l-isport ( 7 ) — kważi nofs (46 %) iċ-ċittadini Ewropej ma jipprattikaw la attività fiżika u lanqas attività sportiva u l-proporzjon żdied b’mod gradwali f’dawn l-aħħar snin (42 % fl-2013), skont xejra gradwali mill-2009 ’l hawn; — il-livell ta’ parteċipazzjoni f’attività sportiva jew fiżika huwa iktar baxx fost nies b’livell ta’ edukazzjoni baxx u/jew b’aktar diffikultajiet ekonomiċi; — il-postijiet “informali” fejn wieħed jipprattika l-isport, bħal parks jew żoni fl-apert (40 %), fl-ambjent domestiku (32 %) jew waqt il-vjaġġ mid-dar sax-xogħol/l-iskola u lura (23 %) huma aktar komuni minn dawk maħsuba b’mod formali għal dan il-għan; — il-motivazzjoni prinċipali għall-parteċipazzjoni fl-isport jew għall-attività fiżika hija li jitjieb il-livell tas-saħħa u tal-fitness, filwaqt li l-ostaklu prinċipali huwa n-nuqqas ta’ ħin; — il-maġġoranza taċ-ċittadini Ewropej jemmnu li hemm, fil-livell lokali, opportunitajiet sabiex ikunu fiżikament attivi, iżda, fl-istess ħin, ħafna minnhom iħossu li l-awtoritajiet lokali tagħhom mhux qed jagħmlu biżżejjed f’dan ir-rigward.

9. jiġbed l-attenzjoni għall-fatt li r-rwol tal-isport fl-ekonomija u fis-soċjetà kontemporanja, b’mod partikolari wara l-kriżi ekonomika li xterrdet mal-UE, jimplika benefiċċji sinifikanti għall-awtoritajiet lokali u reġjonali mil-lat ta’: il-permeabbiltà tas-setturi li jagħmel impatt fihom, li jwassal għal effett ta’ ingranaġġ sinifikanti; il-kompetittività u l-attrazzjoni, u l-kwalità tal-ħajja, fejn l-avvenimenti u l-attivitajiet huma rilevanti u konsistenti; l-impjegabbiltà, meta jitqies li l-muniċipalitajiet fl-Ewropa huma, kważi fil-każijiet kollha, sidien tal-faċilitajiet; l-integrazzjoni, bħala għodda b’saħħitha ta’ komunikazzjoni tal-valuri kondiviżi mill-UE u espressi, f’bosta każi, b’mod aktar ċar fil-livell lokali ( 8 ) . Għalhekk, meta wieħed iqis li l-isport qed jintuża dejjem aktar bħala mezz biex jintlaħqu l-għanijiet soċjali u ekonomiċi, it-talba għall-effettività u l-effiċjenza għas-settur sportiv ser tiżdied gradwalment mhux biss bħala għodda biex jintlaħqu l-objettivi stabbiliti iżda wkoll bħala objettiv strateġiku fih innifsu;

Analiżi tal-kuntest: l-inizjattivi eżistenti fil-livell Ewropew

10. jinnota li l-ewwel dokument politiku dwar l-isport, il-White Paper dwar l-Isport, kien ippubblikat mill-Kummissjoni Ewropea fl-2007;

11. jixtieq jiġbed l-attenzjoni għall-fatt li l-avvenimenti sportivi, kulturali u edukattivi jistgħu jipprovdu qafas sabiex jitkissru l-ostakli għall-integrazzjoni, kif intqal fl-Opinjoni tal-KtR dwar Niġġieldu r-radikalizzazzjoni u l-estremiżmu vjolenti ( 9 )

12. jenfasizza li, bid-dħul fis-seħħ tat-Trattat ta’ Lisbona, li daħal fis-seħħ f’Diċembru 2009, ġie introdott artikolu speċifiku, jiġifieri l-Artikolu 165 tat-TFUE, li ta kompetenzi ġodda lill-UE biex jiġi appoġġjat l-isport, fejn ġew previsti dispożizzjonijiet għall-promozzjoni tiegħu u sejħa għal azzjoni tal-UE biex tiġi żviluppata d-dimensjoni Ewropea fl-isport; L-Artikolu 6(e) tat-TFUE stabbilixxa li l-UE għandha kompetenza sabiex tieħu azzjonijiet bl-għan li tappoġġa jew tikkompleta l-azzjonijiet tal-Istati Membri fil-qasam sportiv;

13. ifakkar li fl-2011, il-Kummissjoni adottat Komunikazzjoni dwar L-Iżvilupp tad-Dimensjoni Ewropea fl-Isport ( 10 ) li, abbażi tagħha, il-Kunsill adotta riżoluzzjoni dwar Pjan ta’ Ħidma tal-UE għall-Isport (2011-2014), li għandha l-għan li ssaħħaħ il-kooperazzjoni Ewropea dwar l-isport billi jiġu stabbiliti prijoritajiet għall-ħidma fil-livell tal-UE, li tinvolvi l-Istati Membri tal-UE u l-Kummissjoni, u, fl-2012, huwa adotta l-Konklużjonijiet dwar il-promozzjoni ta’ attività fiżika bħala mezz biex tittejjeb is-saħħa, u dwar it-tisħiħ tal-bażi tad-data għat-tfassil tal-politika dwar l-isport, filwaqt li stieden lill-Kummissjoni toħroġ stħarriġ regolari dwar l-isport u l-attività fiżika;

14. ifakkar barra minn hekk li għall-implimentazzjoni tal-pjan ta’ ħidma, il-ħidma tal-esperti kienet iffokata fuq l-introduzzjoni tal-kwestjonarju tal-istħarriġ attwali tal-Ewrobarometru.

15. jinnota li, aktar reċentement (2017), bil-kollaborazzjoni ta’ EPSI – il-pjattaforma Ewropea dwar l-innovazzjoni fl-isport – tnediet inizjattiva interreġjonali dwar l-iżvilupp ekonomiku u l-ħolqien tal-valur fis-settur. Din l-inizjattiva, imsejħa ClusSport, tinvolvi 10 pajjiżi s’issa; matul l-aħħar 18-il sena ACES Europe ppromoviet il-valuri Ewropej permezz tal-premjijiet Belt Kapitali Ewropea, Belt, Komunità u Belt tal-Isport, taħt il-bandiera tal-Ewropa;

16. jinnota li pjan ta’ ħidma ġdid tal-UE għall-isport daħal fis-seħħ f’Lulju 2017 u jistabbilixxi t-temi ewlenin li l-Istati Membri tal-UE u l-Kummissjoni għandhom jagħtuhom prijorità sal-2020, jiġifieri: l-integrità fl-isport, ibbażata fuq il-governanza tajba, il-ħarsien tal-minorenni, il-ġlieda kontra x-xiri tal-logħob, il-prevenzjoni tad-doping u l-ġlieda kontra l-korruzzjoni; id-dimensjoni ekonomika tal-isport, iffokata fuq l-innovazzjoni u r-rabtiet bejn l-isport u s-suq uniku diġitali; l-isport u s-soċjetà, b’konċentrazzjoni fuq l-inklużjoni soċjali, il-coaches, il-midja, l-ambjent, is-saħħa, l-edukazzjoni u d-diplomazija sportiva;

17. ifakkar fl-aħħar nett fl-aktar inizjattiva reċenti tal-Kummissjoni, “L-Appell ta’ Tartu għal Stil ta’ Ħajja Tajjeb għas-Saħħa” ( 11 ) , pjan direzzjonali li wassal għal dinamika pożittiva ta’ kollaborazzjoni transsettorjali;

Għanijiet

18. jipproponi, fid-dawl tal-problemi potenzjali u l-kritiki li ħarġu s’issa, li jiġu ttrattati l-isfidi li ġejjin: a. djalogu aħjar bejn il-proġetti li għaddejjin bħalissa u l-aħħar miżuri implimentati mit-territorji, billi tiġi mobilizzata parteċipazzjoni kbira u jiġu inkoraġġiti l-iskambji tal-aħjar prattiki u s-sħubijiet (estiżi għall-pajjiżi mhux Ewropej); b. aktar viċinanza lejn in-nies u lejn id-dimensjoni soċjali tal-proġetti sportivi, permezz ta’ karatteristika predominanti ta’ prossimità, lokaliżmu, fi proporzjon ukoll mar-responsabbiltà li għandhom l-awtoritajiet lokali u reġjonali fir-rigward tal-faċilitajiet u l-avvenimenti; c. għarfien massimu, fuq livell ġenerali, tal-benefiċċji tal-attività motorja-fiżika-sportiva; d. tixrid wiesa’ tal-impatt pożittiv tal-isport fl-ekonomija tal-UE u, għalhekk, aktar integrazzjoni tal-politika tal-isport fl-oqsma li hija tinterċetta u tinfluwenza; e. aktar innovazzjoni teknoloġika u aktar impriżi bbażati fuq strumenti għall-awtoritajiet lokali u reġjonali, billi l-operaturi fis-settur tar-riċerka, it-teknoloġija u l-edukazzjoni, flimkien mal-awtoritajiet ta’ ġestjoni, jiġu mistiedna jlaqqgħu l-isforzi tagħhom biex tiġi jiżviluppaw u jimplimentaw strateġija komuni, billi jiġu indirizzati l-interkonnessjonijiet mal-katini tal-valur kollha, mill-bidu sal-aħħar tal-katina tal-produzzjoni, filwaqt li tingħata l-akbar attenzjoni lill-opportunitajiet ta’ xogħol offruti mis-settur; f. li l-isport jitqies bħala dritt ġenwin ta’ ċittadinanza, bħala mezz ta’ soċjalizzazzjoni u inklużjoni. b’mod partikolari għall-persuni b’diżabilità, u bħala opportunità għat-titjib tal-kwalità tal-ħajja u l-benessri mentali u fiżiku u bħala opportunità edukattiva; g. il-provvediment ta’ appoġġ bi-għan li l-faċilitajiet sportivi jkunu aċċessibbli għal kulħadd, mingħajr esklużjoni skont l-età, is-sess, in-nazzjonalità u l-istatus, b’użu sħiħ tagħhom u bl-estensjoni tal-ħinijiet ta’ ftuħ għad-disponibbiltà tal-pubbliku; h. it-tisħiħ tal-appoġġ u ż-żieda fil-viżibbiltà tal-kompetizzjonijiet sportivi tan-nisa; i. l-idea li l-isport jista’ jitqies bħala strument ta’ referenza għall-promozzjoni tal-ugwaljanza u l-integrazzjoni soċjali; j. appoġġ baġitarju għall-mobilità tal-persuni sportivi dilettanti fil-qafas tal-kompetizzjoni tagħhom, speċjalment dawk minn żoni remoti, gżejjer jew żoni ultraperiferiċi.

Rakkomandazzjonijiet ta’ politika u proposti

19. jieħu l-opportunità biex jissuġġerixxi u jadotta strumenti konkreti favur “L-integrazzjoni tal-isport fl-aġenda tal-UE wara l-2020” permezz ta’:

Fil-livell politiku

20. impenn sinifikanti għad-diplomazija bl-isport, li tkun kapaċi tippromovi l-valuri tal-Ewropa permezz tal-isport u d-djalogu kostruttiv u f’diversi livelli, bis-sehem tal-livelli kollha ta’ gvern u tal-istituzzjonijiet Ewropej – il-PE, pereżempju, permezz tal-intergrupp dwar l-isport; id-Direttorati Ġenerali tal-KE kkonċernati; il-Kumitati Olimpiċi Nazzjonali u Ewropej; il-partijiet interessati kollha involuti f’dan il-proċess, abbażi, pereżempju, ta’ ċerti proġetti pilota;

21. l-iżvilupp ta’ relazzjonijiet esterni u proġetti ta’ kooperazzjoni internazzjonali barra l-Ewropa, biex tinħoloq dimensjoni ulterjuri ta’ skambju, permezz ta’ proġetti ta’ mobilità u skambju ta’ għarfien, esperjenza u prattika tajba, jiġifieri l-hekk imsejħa komunitajiet ta’ prattiki (communities of practices);

22. l-iżvilupp fil-livell Ewropew ta’ strumenti li jiddeterminaw l-isport bħala fattur ta’ tkabbir għall-UE, permezz ta’ programmi ta’ mentoraġġ u azzjonijiet ta’ politika mhux vinkolanti (b’kollaborazzjoni mal-Forum Annwali dwar l-Isport jew l-Info Days, pereżempju) u permezz ta’ appoġġ għall-iskambju tal-aħjar prattiki; fost l-organizzazzjonijiet u l-assoċjazzjonijiet sportivi lokali u reġjonali fir-relazzjoni tagħhom mal-livell nazzjonali u dak Ewropew, abbażi ta’ approċċ minn isfel għal fuq u parteċipattiv li jqis il-ħtiġijiet u r-rekwiżiti tagħhom;

23. it-tisħiħ tar-rwol tal-awtoritajiet lokali u reġjonali, permezz ta’ involviment aktar attiv u koordinat min-naħa tat-territorji fl-inizjattiva annwali msejħa Ġimgħa Ewropea tal-Isport – sors ta’ motivazzjoni, sa mit-tnedija tagħha, sabiex jitwettqu politiki pubbliċi fuq perjodu ta’ żmien medju u twil li taw prova li jagħmlu impatt fuq l-istili ta’ ħajja u ta’ mġiba u fuq iż-żieda fil-parteċipazzjoni taċ-ċittadini fil-ħajja attiva li b’hekk jiżguraw aktar professjonalità u impjegabbiltà fis-settur tal-isport;

24. l-appoġġ prattiku tal-Unjoni Ewropea lill-Istati Membri sabiex jimplimentaw bis-sħiħ il-Konvenzjoni tan-Nazzjonijiet Uniti dwar id-Drittijiet tal-Persuni b’Diżabilità b’rabta mad-dimensjoni tal-isport;

Fil-livell tal-programmi

25. u billi jilqa’ b’sodisfazzjon il-proposta tal-Kummissjoni Ewropea li tirdoppja l-finanzjament tal-Erasmus għall-baġit fit-tul li jmiss tal-UE għall-2021-2027, kif ukoll l-enfasi tagħha fuq l-isports tal-massa ( 12 ) . Jappella lill-Kummissjoni biex f’dan ir-rigward tiffoka fuq l-iskambju tal-esperjenza bejn il-coaches, l-uffiċjali tal-isport u professjonisti relatati mas-settur b’mod wiesa’ –speċjalment iż-żgħażagħ – pereżempju permezz ta’ attivitajiet ta’ tagħlim bejn il-pari u żjarat ta’ studju, il-mutwalizzazzjoni tal-għarfien espert u l-esperjenza u l-bini tal-kapaċità bejn il-bliet u l-muniċipalitajiet fil-livell lokali sabiex jiġu żviluppati approċċi innovattivi għall-integrazzjoni tal-attività fiżika bħala komponent ewlieni tal-istrateġiji tal-bliet;

26. talba għall-allokazzjoni ta’ fondi, b’mod speċifiku u espliċitu għall-isport, fil-Fondi Ewropej Strutturali u ta’ Investiment li jmiss, minħabba wkoll in-nuqqas ta’ investiment f’infrastrutturi lokali tal-isport tal-massa, b’enfasi fuq il-promozzjoni tal-attività fiżika partikolarment fiż-żoni żvantaġġati, l-iżgurar tal-aċċess għal attivitajiet sportivi għal kulħadd u t-tisħiħ tal-ħiliet u l-kapaċitajiet umani bħala faċilitaturi ewlenin tal-iżvilupp ekonomiku u soċjali;

27. il-ħtieġa essenzjali li tiġi introdotta gwida aktar espliċita, dejjem fi ħdan “Erasmus +”, dwar il-ħtieġa li tissaħħaħ il-prattika tal-isport sa mil-livell tal-edukazzjoni obbligatorja;

28. appell biex il-Fondi Strutturali u ta’ Investiment Ewropej (FSEI) jappoġġjaw l-impjieg, speċjalment fost iż-żgħażagħ, permezz ta’ start-ups jew pjattaformi ta’ innovazzjoni teknoloġika fis-settur u jagħtu spinta lill-isport tal-massa permezz ta’ staġun ġdid ta’ faċilitajiet u infrastruttura sportiva fuq skala żgħira; il-promozzjoni tal-ugwaljanza bejn is-sessi permezz tal-isport għal politiki dwar l-isport iżjed effettivi biex jiżdied il-persentaġġ tal-parteċipazzjoni. Barra minn hekk, il-FSIE jistgħu jappoġġjaw soluzzjonijiet ġodda għall-isfidi speċifiċi ffaċċjati mir-reġjuni tal-UE permezz, pereżempju, tal-appoġġ għall-isport popolari u tradizzjonali u l-promozzjoni tal-integrazzjoni tiegħu fil-kurrikuli tal-edukazzjoni pubblika, li jista’ jintuża sabiex l-Ewropa tiġi promossa u ssir aktar magħrufa filwaqt li jinżammu ħajjin l-ispeċifiċitajiet u l-identità tal-komunitajiet;

29. il-promozzjoni tas-saħħa permezz tal-eżerċizzji u l-attività fiżika, kif diġà deskritt fil-Karta ta’ Tartu, inkluż fil-post tax-xogħol, billi jiġu kkunsidrati inċentivi għal min iħaddem, inklużi l-SMEs Ewropej, talli jagħmlu dan, biex jitjieb ir-rendiment u l-produttività globali tal-impjegati, u biex jillimitaw l-assenteiżmu u kif ukoll jimpedixxu l-mard;

30. enfasi fuq l-importanza tal-ippjanar ta’ attivitajiet komunitarji – preferibbilment bil-kooperazzjoni tal-partijiet interessati mis-soċjetà ċivili – f’żoni aċċessibbli li jintlaħqu faċilment minn dawk l-aktar vulnerabbli, b’mod partikolari dawk b’mobbiltà mnaqqsa ( 13 ) , l-ommijiet u t-tfal, l-anzjani, kif ukoll gruppi li jinsabu f’riskju ta’ esklużjoni soċjali, bħall-immigranti jew dawk li jgħixu f’kundizzjonijiet soċjoekonomiċi prekarji, għal aktar interġenerazzjonalità u integrazzjoni taċ-ċittadini Ewropej; l-ippjanar ta’ attivitajiet komunitarji – għall-persuni fil-ħabsijiet. Għal dan il-għan, jitlob biex tiġi kkunsidrata skema bħal Sport4EU, simili għall-iskema li diġà teżisti WIFI4EU, għall-promozzjoni tas-saħħa permezz tal-eżerċizzji u l-attività fiżika. Din għandha topera fil-livell tal-awtoritajiet lokali u reġjonali fuq il-bażi ta’ vawċers, imqassma b’mod bilanċjat ġeografikament;

31. enfasi, permezz tal-edukazzjoni iżda wkoll fi ħdan l-objettivi tematiċi tal-programmi tal-agrikoltura, fuq ir-rabta bejn l-attività fiżika u d-dieta tajba għas-saħħa, b’mod speċjali fl-iskejjel, permezz tal-ħolqien, pereżempju, ta’ laboratorji msejħa “Ġonna tas-saħħa”, sabiex jipprovdu lit-tfal, lill-adolexxenti u lill-familji informazzjoni prattika dwar dieta tajba, l-istaġjonalità tal-frott u l-ħaxix, ir-riskji marbuta ma’ stili ta’ ħajja mhux tajbin għas-saħħa, l-importanza tal-isport u l-attività fiżika;

32. l-għoti ta’ riżorsi meħtieġa għall-esperimentazzjoni u l-iżvilupp ta’ bliet attivi, fid-dawl tal-attenzjoni enormi mogħtija mill-istituzzjonijiet Ewropej lill-Aġenda Urbana futura, liema bliet huma attraenti ħafna mill-perspettiva tat-turiżmu u l-innovazzjoni, u huma aktar intelliġenti fir-rigward tal-ħtiġijiet tal-popolazzjoni urbana;

33. l-istedina biex jiġu inklużi, fi ħdan il-proġett Interrail, avvenimenti sportivi u postijiet simboliċi tal-isport sabiex, billi nibdew mill-aktar ġenerazzjonijiet reċenti, il-valuri tal-isport appoġġjati mill-UE jkunu jistgħu jinstabu u jiġu mxerrda, u b’hekk tissaħħaħ l-identità taż-żgħażagħ;

34. l-użu tal-fondi strutturali disponibbli biex il-bini pubbliku u infrastrutturi pubbliċi oħra jsiru iżjed effiċjenti fl-enerġija sabiex jikkontribwixxu għas-sostenibbiltà ambjentali tal-faċilitajiet eżistenti ddedikati għall-isport, anke permezz tal-prevenzjoni tal-użu dejjem jikber tal-mikroplastiks, filwaqt li tiġi eżaminata l-possibbiltà tal-konverżjoni ta’ faċilitajiet bħal dawn f’faċilitajiet multidixxiplinari b’fondi tal-UE;

35. l-inklużjoni, fil-programm li jmiss “Horizon Europe”, ta’ opportunitajiet għat-titjib tal-istrumenti tal-ġbir tad-data u l-mudelli tal-ipproċessar tagħhom, għal soluzzjonijiet innovattivi u teknoloġiji ġodda għall-iskambju kontinwu ta’ għarfien, b’risposta wkoll għall-għanijiet espressi mill-presidenza Rumena futura fir-rigward tal-istrateġija ta’ speċjalizzazzjoni intelliġenti u s-Suq Uniku Diġitali;

36. appell biex l-inizjattivi msemmija hawn fuq jiġu kkunsidrati fin-negozjati tal-Qafas Finanzjarju Pluriennali li jmiss, fejn l-isport jiġi inkluż b’mod effettiv fl-aġenda tal-UE wara l-2020; iħeġġeġ ukoll, f’din il-perspettiva, riflessjoni dwar il-possibbiltà li eventwalment jinħoloq Programm tal-Isport;

Sussidjarjetà u proporzjonalità

37. jistenna li, fil-proċess ta’ diskussjoni u approvazzjoni sussegwenti tal-QFP li jmiss, ikun hemm l-opportunità li jiġi promoss il-prinċipju tas-sussidjarjetà dwar din il-kwistjoni, kif ukoll li tinġieb għall-attenzjoni tal-KE l-ambizzjoni li għandu jiġi enfasizzat, fiċ-ċirkostanzi adatti, ir-rwol kruċjali tal-awtoritajiet lokali u reġjonali fl-aspetti ekonomiċi u umani tal-isport;

38. itenni l-impenn tiegħu li jikkunsidra l-pjani operazzjonali reġjonali, li jiddefinixxu l-istrateġiji ta’ investiment tal-fondi strutturali, strument utli u effettiv ieħor, li lejh għandhom jiġu orjentati dawn l-isforzi, billi jiġu identifikati amministrazzjonijiet lokali u reġjonali bħala garanti ta’ governanza kollaborattiva f’diversi livelli fejn l-istituzzjonijiet, l-impriżi, l-organizzazzjonijiet tas-soċjetà ċivili u ċ-ċittadini jkunu jistgħu jikkontribwixxu għat-tfassil u l-iżvilupp tas-settur;

39. beħsiebu jipparteċipa, flimkien mal-istituzzjonijiet Ewropej, fi proċess ta’ riflessjoni li jittrasforma d-dibattitu u n-narrattiva politika fi proposti konkreti, skont il-programm ta’ ħidma tal-Kummissjoni SEDEC (21/11/2017, punt 1.2) u l-prijoritajiet politiċi tal-Kumitat tar-Reġjuni;

40. jittama li l-Kummissjoni timpenja ruħha li l-UE tirratifika l-Konvenzjoni tal-Kunsill tal-Ewropa dwar il-Manipulazzjoni tal-Kompetizzjonijiet Sportivi.

Brussell, l-10 ta’ Ottubru 2018. Il-President tal-Kumitat Ewropew tar-Reġjuni Karl-Heinz LAMBERTZ

(1) Kummissjoni Ewropea (2014), Sport as a growth engine for EU economy, http://europa.eu/rapid/press-release_MEMO-14-432_en.htm

(2) Kummissjoni Ewropea, http://ec.europa.eu/growth/content/sport-growth-engine-eu-economy-0_en

(3) http://www.europarl.europa.eu/RegData/etudes/STUD/2015/563392/IPOL_STU(2015)563392_EN.pdf

(4) Studju ISCA/CEBR 2015 f’Narrative review: the state of physical activity in Europe, paġna 37, u PASS Project http://fr.calameo.com/read/000761585fb41d432c387

(5) Proġett PASS http://fr.calameo.com/read/000761585fb41d432c387

(6) https://sustainabledevelopment.un.org/post2015/transformingourworld

(7) Ewrobarometru (data tal-pubblikazzjoni 22/03/2018), https://ec.europa.eu/sport/news/2018/new-eurobarometer-sport-and-physical-activity_en

(8) Study on the contribution of sport to regional development through the structural funds, https://ec.europa.eu/sport/news/20161018_regional-development-structural-funds_en

(9) CdR 6329/2015.

(10) CdR 66/2011 fin.

(11) https://ec.europa.eu/sport/sites/sport/files/ewos-tartu-call_en.pdf

(12) COM(2018) 367 final, Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi “Erasmus”: il-programm tal-Unjoni għall-edukazzjoni, it-taħriġ, iż-żgħażagħ u l-isport u li jħassar ir-Regolament (UE) Nru 1288/2013.

(13) CdR 3952/2013 fin